Diari Oficial de la Generalitat Valenciana


Sumari del DOGV 9290, del 03-03-2022 (2022/1668)

RESOLUCIÓ de 24 de febrer de 2022, de la presidenta de l'Institut Superior d'Ensenyances Artístiques de la Comunitat Valenciana (ISEACV), sobre eleccions al Consell de Direcció de l'Institut.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9290

Data del DOGV
:   03-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1668


Data del document
:   24-02-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Descriptors 

:   * Conselleria d'Innovació, Universitats, Ciència i Societat Digital

RESOLUCIÓ de 24 de febrer de 2022, de la presidenta de l'Institut Superior d'Ensenyances Artístiques de la Comunitat Valenciana (ISEACV), sobre eleccions al Consell de Direcció de l'Institut. [2022/1668]  
L'article 9, apartat 1 de la Llei 8/2007, de 2 de març, de la Generalitat, d'ordenació de centres superiors d'ensenyaments artístics i de la creació de l'Institut Superior d'Ensenyances Artístiques de la Comunitat Valenciana regula la composició del Consell de Direcció de l'ISEACV, i assenyala en l'apartat 3 que «els Estatuts de l'ISEACV regularan el procediment d'elecció, substitució i suplència dels membres electes del Consell de Direcció».  
Per part seua, en l'apartat 3 de l'article 43 dels Estatuts de l'ISEACV aprovats pel Decret 82/2009, de 12 de juny, del Consell s'estableix que els membres electes del Consell de Direcció de l'ISEACV ho seran per un període de quatre anys i que en cas de produir-se vacant es procedirà a l'elecció d'un nou membre pel període que resta fins a completar els quatre anys.  
El Consell de Direcció de l'ISEACV va acordar en la seua reunió de 5 de novembre de 2020 iniciar, durant el segon semestre del curs acadèmic 2021-2022, el procediment de convocatòria per a l'elecció dels representants que han finalitzat el seu mandat.  
Així mateix, l'apartat 2.d de l'article 48 dels citats Estatuts de l'ISEACV, estableix que correspon al president o la presidenta de l'ISEACV la funció de convocar eleccions per al Consell de Direcció i designar la Junta Electoral prevista en l'article 45.1 dels Estatuts.  
  
Mitjançant la Resolució de data 23 de febrer de 2022, de la presidenta de l'ISEACV, es designa els membres de la Junta Electoral per a l'adopció de les normes necessàries per al desenvolupament de les eleccions a membres del Consell de Direcció de l'ISEACV.  
Així doncs, vista la proposta de la Junta Electoral i en virtut de les funcions atribuïdes per l'article 48, apartat 2.d dels Estatuts de l'ISEACV, resolc:  
  
Primer. Convocatòria  
El dia 30 de març de 2022 se celebraran les eleccions a membres dels llocs esmentats vacants del Consell de Direcció. El calendari del procés electoral serà el que s'inclou en l'annex I.  
  
Segon. Normes bàsiques  
Les normes bàsiques per a l'organització, supervisió i resolució de conflictes del procés electoral seran les contingudes en l'annex II.  
  
Tercer. Model de formularis  
1. S'aproven els formularis inclosos en l'annex III per a la presentació de candidatures.  
2. No obstant això, seran vàlids i produiran ple efecte els documents del procés electoral que, sense ajustar-se a aquests models, continguen els elements essencials requerits pel vigent ordenament jurídic.  
  
Contra aquesta resolució, que esgota la via administrativa, la persona interessada podrà interposar un recurs contenciós administratiu davant del Jutjat Contenciós Administratiu de València, de conformitat amb el que es disposa en la Llei 29/1998, de 13 de juliol, reguladora de la jurisdicció contenciosa administrativa en el termini de dos mesos a comptar des de l'endemà de la notificació, o potestativament i amb caràcter previ, un recurs administratiu de reposició en el termini d'un mes davant del mateix òrgan que la dicta, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
La present resolució produirà efectes el mateix dia de la publicació en el Diari Oficial de la Generalitat Valenciana.  
  
València, 24 de febrer de 2022.- La presidenta de l'ISEACV i consellera d'Innovació, Universitats, Ciència i Societat Digital: Carolina Pascual Villalobos.  
ANNEX I  
Calendari d'actuacions  
  
Actuacions i calendari d'eleccions a Consell de Direcció de l'Institut Superior d'Ensenyaments Artístics de la Comunitat Valenciana.  
Elaboració de censos electorals: Fins al 4 de març de 2022  
Exposició del cens electoral: 7 de març de 2022  
Termini per a possibles reclamacions al cens electoral: Fins al 9 de març de 2022  
Exposició cens electoral definitiu: 10 de març de 2022  
Presentació de candidatures: Del 14 al 18 de març de 2022  
Proclamació provisional de candidatures: 22 de març de 2022  
Termini per a possibles reclamacions a llistes provisionals de candidatures: fins al 24 de març de 2022  
Publicació de llistes definitives de candidatures: 28 de març de 2022  
Jornada electoral: 30 de març de 2022  
Proclamació provisional de les representacions electes del Consell de Direcció: 31 de març de 2022  
Termini per a reclamacions a la proclamació provisional de les representacions electes del Consell de Direcció: fins al 6 d'abril de 2022  
Proclamació definitiva de les representacions electes del Consell de Direcció: 25 d'abril de 2022  
  
  
  
ANNEX II  
Normes bàsiques per al desenvolupament de les eleccions   
a membres del Consell de Direcció de l'ISEACV  
  
La Llei 8/2007, de 2 de març, de la Generalitat, d'ordenació de centres superiors d'ensenyaments artístics i de la creació de l'Institut Superior d'Ensenyaments Artístics de la Comunitat Valenciana, estableix en el seu article 9 que els Estatuts de l'Institut regularan el procediment d'elecció, substitució i suplència dels membres electes del Consell de Direcció. Així mateix, en l'article 11 assenyala que el procediment d'elecció dels seus membres s'ha de desenvolupar reglamentàriament.  
El Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyaments Artístics de la Comunitat Valenciana, desenvolupa en l'article 45 una sèrie de disposicions sobre les eleccions del Consell de Direcció. En l'apartat b del seu punt 1 assenyala que la presidenta de l'ISEACV designarà una Junta Electoral, a proposta del Consell de Direcció, a la qual correspondrà dictar les normes necessàries per a l'organització, supervisió i resolució de conflictes del procés electoral.  
La presidenta de l'ISEACV, a aquest efecte, en data 23 de febrer de 2022, va dictar resolució per la qual va designar als membres de la Junta Electoral per a l'adopció de les normes bàsiques per al desenvolupament de les eleccions a membres dels llocs vacants esmentats del Consell de Direcció de l'Institut.  
Per a l'adequat desenvolupament del procés electoral, a fi d'acomplir el que s'estableix en l'article 45 del Decret 82/2009, de 12 de juny, en virtut de l'atribució de funcions fixada en aquest mateix precepte i en l'article segon de la Resolució assenyalada de 23 de febrer de 2022 la Junta Electoral proposa les següents normes bàsiques per al desenvolupament de les eleccions a membres dels dits llocs vacants del Consell de Direcció de l'ISEACV que tenen caràcter complementari al que es disposa en l'article 45 dels Estatuts aprovats segons Decret 82/2009, de 12 de juny, del Consell.  
  
Primer. La Junta Electoral  
1. La seua designació i competències es regeixen pel que es disposa en l'apartat 1 de l'article 45 dels Estatuts de l'ISEACV, així com el contingut en aquestes normes.  
2. La Junta Electoral tindrà la seu en l'ISEACV, on es remetran les consultes i reclamacions dirigides a aquesta.  
3. Els acords s'adoptaran per majoria simple, i per a la seua validesa és necessària, almenys, la presència de la majoria simple dels seus membres. En cas d'empat, dirimirà el vot del president o presidenta.  
4. Els acords de la Junta Electoral que hagen de ser difosos ho seran a través de l'ISEACV, de la seua pàgina web (www.iseacv.gva.es) i de les secretaries dels centres.  
5. Els acords que adopte la Junta Electoral esgoten la via administrativa.  
  
Segon. Membres no nats del Consell de Direcció  
Segons el que es disposa en l'article 9 de la Llei 8/2007, de 3 de març i recollit en l'article 43 del Decret 82/2009, de 12 de juny, són membres no nats del Consell de Direcció:  
a) Un director o directora dels centres superiors d'ensenyaments artístics de titularitat pública representant de cadascuna de les branques d'estudis que componen els ensenyaments artístics superiors que a cada moment existisquen en la Comunitat Valenciana.  
b) Dos representants del professorat.  
c) Un representant de l'alumnat.  
d) Un representant del personal d'administració i serveis  
e) Un representant del Consell Valencià d'Universitats i de Formació Superior, que serà designat pel seu president.  
Els membres del Consell de Direcció de l'ISEACV ho seran per un període de quatre anys.  
  
Tercer. Elecció a representants dels directors i directores, del professorat, de l'alumnat i del personal d'administració i serveis  
Per a l'elecció dels representants dels directors i directores, del professorat, de l'alumnat i del personal d'administració i serveis caldrà ajustar-se al que disposen els apartats 2, 3, 4 i 5 de l'article 45 del Decret 82/2009, de 12 de juny, del Consell, pel qual s'aproven els Estatuts de l'ISEACV.  
  
Quart. Cens electoral  
1. Els directors i directores dels centres adscrits a l'ISEACV remetran a la Junta Electoral, en el termini establit en el calendari electoral un certificat en el qual conste la representació en el Consell Escolar de l'alumnat, el professorat i el personal d'administració i serveis.  
  
2. Posteriorment, la Junta Electoral confeccionarà i ordenarà l'exposició pública del cens de cadascun dels sectors electorals en cadascuna de les circumscripcions electorals. A aquests exclusius efectes, es consideren els següents sectors electorals: a) directors i directores, b) professorat, c) alumnat, d) personal d'administració i serveis. Igualment, es considera circumscripció electoral cada un dels centres adscrits a l'ISEACV  
3. Durant el temps d'exposició del cens electoral podran presentar-se reclamacions sobre inclusió o exclusió en aquest, davant la Junta Electoral, la qual resoldrà en el termini establit en el calendari electoral, publicant el cens electoral definitiu.  
4. Cap persona podrà exercir el dret de sufragi actiu i passiu en més d'un sector i circumscripció electoral.  
  
Cinqué. Presentació de candidatures  
Les candidatures seran individuals i es presentaran davant la Junta Electoral a través del Registre de l'ISEACV o bé dels Registres dels Centres que les traslladaran immediatament a la Junta Electoral. Les candidatures es presentaran segons el model aprovat i durant el termini assenyalat a aquest efecte en el calendari electoral.  
  
Sisé. Proclamació de candidatures  
1. La Junta Electoral, una vegada comprovades les condicions d'elegibilitat dels sol·licitants, procedirà a la proclamació provisional de candidatures. Per a això, publicarà la llista provisional de candidatures en els taulers d'anuncis de l'ISEACV, de la seua pàgina web (www.iseacv.gva.es) i de les secretaries de cadascun dels centres adscrits a l'ISEACV.  
  
2. Les reclamacions contra les llistes provisionals hauran de presentar-se dins dels dos dies següents al de la seua publicació. La Junta Electoral resoldrà, si escau, publicant la llista definitiva de candidatures conformement amb el calendari electoral i en els mateixos termes que preveu l'apartat anterior.  
  
Seté. Meses Electorals  
1. La votació es durà a terme davant la mesa electoral que corresponga a cada circumscripció. La Junta Electoral establirà el número i la ubicació de les meses electorals, així com el col·lectiu d'electors que corresponga a cadascuna d'elles.  
2. La mesa electoral, en cada circumscripció, es constituirà en el moment de la votació quedant integrada per: el director o la directora del centre, que actuarà com a president/a d'aquesta, un representant de l'alumnat i un representant del professorat, que actuarà com a secretari/ària de la mesa, designats per sorteig d'entre els membres del Consell Escolar i la persona representant del personal d'administració i serveis.  
  
  
Huité. Jornada de votació  
1. El director o la directora del centre, haurà convocat davant la mesa electoral als representants de l'alumnat, el professorat i el personal d'administració i serveis en el Consell Escolar, els qui procediran a l'elecció dels seus representants en el Consell de Direcció de l'ISEACV.  
  
2. La mesa electoral, una vegada finalitzades les votacions de l'alumnat, realitzarà l'escrutini dels vots. Efectuat el recompte d'aquests, s'estendrà una acta, signada per tots els components de la taula, en la qual es faran constar els resultats de les votacions.  
3. Finalment i a fi de garantir el secret del vot, el director o la directora del Centre entregarà un sobre tancat, amb el seu vot, a la mesa electoral.  
4. La mesa electoral de cada centre, traslladarà a la Junta Electoral les actes amb els resultats de la votació de l'alumnat, a més del sobre tancat amb el vot del director o de la directora per a l'elecció de les representacions de les branques d'arts plàstiques i de disseny.  
5. La Junta Electoral, quan haja rebut la documentació a què es refereix l'apartat anterior de tots els centres, realitzarà l'escrutini i recompte de vots dels directors i les directores, estenent acta dels resultats d'aquest cos electoral.  
6. En el cas que, celebrada l'elecció, es produïra algun empat s'estarà al que es disposa en l'article 45 del Decret 82/2009, de 12 de juny, del Consell, pel qual s'aproven els Estatuts de l'ISEACV.  
  
7. Finalment, la Junta Electoral estendrà acta amb el resultat definitiu de les votacions. En previsió de substitucions futures, es farà constar en l'acta els noms de tots els que hagueren obtingut vots i el nombre d'aquests que a cadascun d'aquells haguera correspost.  
  
Nové. Proclamació provisional dels nous membres electes del Consell de Direcció  
1. L'endemà d'haver estés acta la Junta Electoral amb el resultat definitiu de les votacions, proclamarà provisionalment els resultats, que es publicaran en els taulers d'anuncis de la secretaria de l'ISEACV, en la seua pàgina web (www.iseacv.gva.es) i de les secretaries de cadascun dels centres adscrits a l'ISEACV.  
2. Contra el resultat provisional podrà presentar-se reclamació davant la Junta Electoral dins dels dos dies següents al de la seua publicació. Només podran fer-ho els candidats, i s'haurà de formalitzar la reclamació per escrit.  
  
Desé. Proclamació definitiva dels nous membres electes del Consell de Direcció  
Resoltes les reclamacions, la Junta Electoral procedirà a la proclamació definitiva dels nous membres electes del Consell de Direcció, i publicarà la llista definitiva de candidatures conformement amb el calendari electoral i en els mateixos termes que preveu l'article anterior.  
  
Onzena. Propaganda electoral  
Els directors i les directores dels centres permetran als candidats i candidates que puguen donar a conéixer les seues propostes. Aquestes activitats es duran a terme durant el període establit en el calendari electoral i en l'horari que determine la direcció del centre, sense que puga alterar-se el normal desenvolupament de les activitats acadèmiques.  
  
Dotzena. Arxiu i custòdia de documentació electoral  
Finalitzat el procés electoral de què es tracte, la Junta Electoral remetrà a la direcció de l'ISEACV tota la documentació derivada d'aquest per a l'arxivament i la custòdia.  
  
Tretzena. Calendari i model de formularis.  
S'aprova el calendari del procés electoral inclòs en l'annex I. Així mateix, s'aproven els formularis inclosos en l'annex III per a la presentació de candidatures, constitució de meses electorals i actes de proclamació de membres.  
  
Catorzena. Adreça de l'ISEACV i de la Junta Electoral  
L'adreça de l'ISEACV i de la Junta Electoral es fixa, per a aquest procés electoral, en el número 25 del carrer del Pintor Genaro Lahuerta, a València.